Ιρίνα Σάικ

Η Ιρίνα Βαλέριεβνα Σαϊχλισλάμοβα (ρώσικα: Ири́на Вале́рьевна Шайхлисла́мова, 6 Ιανουαρίου 1986), ευρέως γνωστή ως Ιρίνα Σάικ (Ирина Шейк), είναι Ρωσίδα μοντέλο.

 Πρώιμα Χρόνια 
Γεννήθηκε στις 6 Ιανουαρίου 1986 στο Γιεμανζέλινσκ της Ρωσίας, όπου και μεγάλωσε. Ο πατέρας της, Βάλερι Σαϊχλισλάμοβ (ο οποίος απεβίωσε το 2000) ήταν ανθρακωρύχος ταταρικής καταγωγής ενώ η μητέρα της, Όλγα Βαλέριεβνα είναι καθηγήτρια μουσικής. Έχει μια μεγαλύτερη αδερφή, την Τατιάνα (γενν. 1984).

Ξεκίνησε μαθήματα πιάνου σε ηλικία μόλις 6 ετών και για αρκετά χρόνια φοίτησε σε μουσικό σχολείο. Σε ηλικία 18 ετών υπέγραψε συμβόλαιο με πρακτορείο μοντέλων και παράλληλα ξεκίνησε να σπουδάζει marketing. Σύντομα, και έπειτα από παρότρυνση του πρακτορείου της, δήλωσε συμμετοχή στο διαγωνισμό ομορφιάς «Miss Chelyabinsk 2004» όπου κέρδισε την πρώτη θέση.

 Καριέρα 

 2007-2010: Η αρχή της καριέρας της 
Το 2007 αντικατέστησε την Άνα Μπεατρίζ Μπαρός ως το πρόσωπο της Intimissimi ενώ την ίδια χρονιά έγινε εξώφυλλο στο περιοδικό Sports Illustrated. Μετά από τρία χρόνια συνεργασίας με την Intimissimi, έγινε η επίσημη πρεσβευτής της εταιρίας ενώ παράλληλα συνεργάστηκε με εταιρίες όπως Victoria's Secret, Lacoste και Guess. Τον  Μάιο του 2009 υπέγραψε συμβόλαιο με το αμερικανικό πρακτορείο IMG Models.

 2010-2015 
Το 2010 υπήρξε το πρόσωπο του οίκου Armani για την ανοιξιάτικη/καλοκαιρινή σεζόν ενώ την ίδια χρονιά συμμετείχε και στο videoclip του τραγουδιού «Power» του ράπερ Κάνιε Γουέστ. Μπήκε επίσης στο εξώφυλλο των περιοδικών Ocean Drive και GQ για τη Νότια Αφρική. Παράλληλα, το περιοδικό Complex της συμπεριέλαβε στη λίστα με τις 50 πιο καυτές Ρωσίδες όλων των εποχών.

Φωτογραφήθηκε επίσης για τα περιοδικά Harper's Bazaar και Elle (στην ισπανική εκδοχή τους) ενώ το περιοδικό ισπανικό Glamour την ανέδειξε "Το Καλύτερο Μοντέλο Διεθνούς Φήμης της χρονιάς 2010". Τον Δεκέμβριο της ίδιας χρονιάς, έκανε την πρώτη της γυμνή φωτογράφιση για το ισπανικό GQ αλλά όπως δήλωσε αργότερα, δεν είχε φωτογραφηθεί γυμνή απλώς οι φωτογράφοι του περιοδικού αφαίρεσαν, με ψηφιακή μορφή, τα εσώρουχα της.

Το 2011 έγινε το πρόσωπο της διαφημιστικής καμπάνιας της εταιρίας Luli Fama's ενώ φωτογραφήθηκε και για τα περιοδικά Cosmopolitan Ισπανίας, GQ Μεξικού και Glamour Ισπανίας. Εκείνη τη χρονιά, εντάχθηκε και στη λίστα με τα "20 πιο σέξι μοντέλα" του site Models.com ενώ το ουγγρικό περιοδικό Periodika, την ανέδειξε ως την "πιο σέξι γυναίκα του πλανήτη."

Το 2012 φωτογραφήθηκε για πλήθος περιοδικών όπως τα Esquire (Αγγλία), Harper's Bazaar (Σαουδική Αραβία, Ουκρανία) Marie Claire (Ισπανία, Ουκρανία και Ρωσία), GQ (Γερμανία) και Glamour (Ρωσία). Έδωσε επίσης συνέντευξη στο ιταλικό Vanity Fair και εμφανίστηκε σε τρεις πασαρέλες. Την ίδια χρονιά, έγινε το πρόσωπο της εταιρίας καλλυντικών La Clover αλλά και της Avon για την προώθηση της νέας μάσκαρα. Τη σεζόν 2012-13 ήταν παρουσιάστρια και μέλος στην κριτική επιτροπή του ρωσικού τηλεοπτικού ριάλιτι, «Next Top Model».

Μέσα στο 2013 έγινε εξώφυλλο αρκετών γνωστών περιοδικών. Το 2014 συμμετείχε ως κομιστής πλακάτ για την ρωσική ομάδα κατά την τελετή έναρξης των Χειμερινών Ολυμπιακών Αγώνων. Μετά από αυτό, έδωσε συνέντευξη σε ρωσική τηλεοπτική εκπομπή και μίλησε μεταξύ άλλων για την επιτυχημένη καριέρα της στο modeling. Επίσης, την ίδια χρονιά έπαιξε και στην ταινία «Ηρακλής» με τον Ντουέιν Τζόνσον.

Τον Οκτώβριο του 2015 έγινε η διεθνής εκπρόσωπος της εταιρίας L'Oreal Paris.

Προσωπική ζωή
Έχει αποκτήσει μια κόρη, την Λία Ντε Σέιν Σάικ Κούπερ (γενν. 21 Μαρτίου 2017) από τη σχέση της με τον Αμερικανό ηθοποιό Μπράντλεϊ Κούπερ, που διήρκησε από το 2015 έως το 2019.

Άλλες σχέσεις ήταν με τον Πορτογάλο ποδοσφαιριστή Κριστιάνο Ρονάλντο (2010-2015), με τον Αμερικανό ράπερ Κάνιε Γουέστ (2021) και με τον Αμερικανό πρώην παίκτη του NFL, Τομ Μπρέιντι (2023).

Παραπομπές

 Εξωτερικοί σύνδεσμοι 

http://theirinashayk.com/

Κατηγορία:Ρωσίδες μοντέλα
Κατηγορία:Φωτομοντέλα
Κατηγορία:Ρωσίδες ηθοποιοί